 **Céadaoin an Luaithrigh**

**Cinnire** Inniu Céadaoin an Luaithrigh, an chéad lá den Charghas, tréimhse 40 lá ullmhúcháin don Cháisc, an fhéile is tábhachtaí i bhféilire na hEaglaise. Cloisimid faoi dhaoine a dhéanann díthocsainiú chun a gcorp a ghlanadh amach, agus déanann daoine mór-ghlanadh nuair a bhíonn athchóiriú á dhéanamh acu ar sheomra nó ar theach. Tugann an Carghas deis dúinn díthocsainiú spioradálta a dhéanamh agus ár gcroí a athnuachan. Is siombail den díthocsainiú spioradálta an luaithreach seo agus cuirtear ar an gclár éadain é mar chomhartha aithrí i.e. go bhfuil beartaithe ag duine droch-nósanna a thréigean agus dea-ghníomhartha a chleachtadh.

**Briathar Dé ( Ióéil 2: 12 – 13)**

“Ach anois féin”, a deir an Tiarna, “filligí ormsa le lándúthracht bhur gcroí. Filligí chun an Tiarna, bhur nDia, mar tá sé truachroíoch agus trócaireach, mall chun feirge agus lán de bhuanghrá.” Sin é Briathar Dé. **Buíochas le Dia.**

**Beannú an Luaithrigh**

A Dhia, beannaigh an luaithreach seo atá le leagan ar ár gceann d’fhonn sinn a spreagadh chun aithrí. Cuir do bheannacht, a Dhia, ar na daoine go leagfar an luaithreach seo ar a gceann. Go gcleachta siad aithrí an Charghais agus go dtuille siad teacht go ceiliúradh rúndiamhair na Cásca le croí glan ó gach smál. Sin é ár nguí chugat trí Chríost ár dTiarna. **Áiméan.**

*Déantar uisce coisricthe a chroitheadh ar an luaithreach.*

*Agus an luaithreach á chur ar chlár éadain na ndaoine deirtear:*

**An Carghas seo, iompaigh ón bpeaca. Bíodh grá agat do Dhia agus do dhaoine eile.**

***A Íosa, Glan mo Chroíse***

 *A Íosa, glan mo chroíse*

 *Go glégheal gach lá;*

 *A Íosa, cuir m’intinn*

 *Faoi léirsmacht do ghrá.*

 *Déan mo smaointe go fíorghlan*

 *Agus briathra mo bhéil,*

 *‘S a Thiarna, ’Dhia dhílis,*

 *Stiúraigh choíche mo shaol.*

 *Traidisiúnta, Veritas Hymnal 79*